Á aðalfundi sjómannadeildar Verkalýðsfélags Akraness , sem haldinn var í gær , var samþykkt ályktun þar sem allir sjómenn eru hvattir til að standa þétt saman í því að koma í veg fyrir áform ríkisstjórnarinnar um að afnema sjómannaafsláttinn . Í ályktuninni segir jafnframt að sjómannadeild VLFA muni ekki skjóta sér undan þeirri ábyrgð ef samstaða næst um aðgerðir til varnar sjómannaafslættinum . Á aðalfundi sjómannadeildarinnar fór formaður VLFA yfir ýmis mál sem snúa að sjómannadeildinni og upplýsti fundarmenn um mikilvægi þess að kynna sér það sem félagið býður upp á varðandi sjúkrasjóð , greiðslur úr starfsmenntunarsjóði Sjómenntar og fleira . Farið var yfir réttindamál sjómanna og voru fundarmenn sammála um mikilvægi þess að vanda vel til kjarasamningsgerðar en kjarasamningur sjómanna er laus eftir rétt rúmt ár .